Publication: Magyar Közlöny
Issue: MK-1999-20 (Year: 1999, Number: 20)
Era: 1990-2004
Section: szóló 1996. évi LIII. törvény 64. § (2) bekezdésében meghatározott állami közfeladatok ellátásának biztosítása érdekében.
Paragraph Index: 284

6. A közalapítvány vagyona 6.1. A közalapítvány induló vagyona az Athenaeum Alapítvány teljes készpénzvagyona, amely az alapítás időpontjában 35 957 248 Ft, azaz harmincötmillió-kilencszázötvenhétezer-kettőszáznegyvennyolc forint és függő kamata. 6.2. A közalapítvány által a későbbiekben megszerzett dologi eszköz javakat, ingatlanokat törzsvagyonként kell elkülöníteni. 6.3. A közalapítvány anyagi forrásai: — a közalapítványi tartalékolt vagyon hozama, esetleges vállalkozásainak haszna, — a csatlakozás során tett felajánlások, adományok, támogatások, — esetlegesen költségvetési támogatás. 6.4. A közalapítvány nyílt, javára politikai pártok kivételével pénzbeli vagy más vagyonrendeléssel, felajánlásokkal bármely belföldi, illetőleg külföldi természetes személy, jogi személy, jogi személyiséggel nem rendelkező szervezet csatlakozhat, ha a közalapítvány céljait, működési szabályait elfogadja. A csatlakozás elfogadásáról a közalapítvány kuratóriuma dönt. Ennek során a kuratórium a csatlakozni kívánó szervezetről, intézményről, személyről rendelkezésre álló adatokat és — célhoz kötött felajánlások esetén — a megjelölt célt mérlegeli. Visszautasíthatja a felajánlást, ha annak célja részben vagy egészben eltérő a közalapítvány céljaitól. A kuratórium köteles visszautasítani a felajánlást, ha — csatlakozni kívánó jogi vagy természetes magánszemélyt erre méltatlannak ítéli, — a felajánlás célja ellentétes a közalapítvány céljaival, vagy — a felajánlás elfogadása a közalapítványt bármilyen módon kedvezőtlenül érintené.

Source: https://magyarkozlony.hu/hivatalos-lapok/731bb1f259d6fc86e78c7fcff70e3e7885dac386/dokumentumok/b3be3625413394739ecfed483831abf8a28310b5/letoltes